钦定古今图书集成/理学汇编/字学典/第110卷 > 王安中
## 钦定古今图书集成/理学汇编/字学典/第110卷 > 王安中

按《宋史》本传：“王安中，字履道，中山阳曲人。进士及第，
历秘书省著作郎。宣和元年，拜尚书右丞。徽宗尝宴
睿谟殿，命安中赋诗百韵以纪其事。诗成，令大书于
殿屏，凡侍臣皆以副本赐之。有《初寮集》七十六卷传
于世。”

按《平园集》：初寮先生未冠时，及拜东坡于中山，笔精
墨妙，宜有传授。当政、宣间，禁切苏学，一涉近似，旋坐
废锢。而先生以夺胎换骨之手，挥豪禁林，初无疑者。
靖康以后，党禁已解，“玉佩琼琚之辞，怒猊渴骥”之书，
盛行于东南，然后人人知其为苏门颜闵也。

按《书史会要》：“王初寮书法清俊。”